Cecilie Leganger

Krim

Cecilie gikk til slovenske Krim Ljubljana sesongen 2003/2004 og debuterte for klubben i september. Hun spilte ikke hele kamper av hensyn til det korsbåndopererte kneet foran VM i Kroatia. I februar 2004 var hun fullt restituert etter sin korsbåndskade. Hun fant seg ikke helt til rette i Krim og spilte kun en sesong der. Cecilie og Krim til finalen i Champions League i 2004, men tapte for Slagelse DT.

Slagelse DT og FCK håndbold

Foran sesongen 2004/2005 gikk Cecilie til danske Slagelse DT, etter å ha blitt imponert over klubben etter Champions League-finalen 2004. I Slagelse fikk hun, Anja Andersen som trener, og hun har ikke lagt skjul på at hun gikk til Slagelse for å få Anja Andersen som trener. Sesongen 2006/2007 er muligens hennes beste sesong så langt i karrieren, der hun med Slagelse gikk gjennom serien og sluttspillet med 26 kamper og 26 seire. Slagelse ble det første danske lag som har gått ubeseiret gjennom den danske eliteserien. Cecilie er også den første norske spiller som har vunnet Champions League. Cecilie Leganger valgte å bli med trener Anja Andersen til FCK foran 2008/2009-sesongen, der målet var å vinne Champions League i 2010.

Larvik HK

Den 13. juli 2010 ble Cecilie klar for Larvik Håndballklubb, ettet å ha skrevet under på en treårskontrakt. Da Cecilie kom til Larvik, måtte hun konkurrere med Lene Rantala om keeperplassen. Cecilie har alltid vært førstevalget på alle lag hun har spilt, og ble raskt førstekeeper foran Rantala. Cecilie spilte flere store kamper for Larvik, og var blant annet med å vinne EHF Champions League 2010/2011, etter å ha vunnet finalen mot S.D. Itxako.
22. mai 2013 valgte Cecilie å forlenge kontrakten sin med Larvik. Hun hadde opprinnelige kontrakt med Larvik frem til sommeren 2015, men valgte å si opp kontrakten den 22. september 2014 og legge opp. Cecilie har på slutten av karrieren vært mye plaget med skader.

Landslagskarriere

Leganger debuterte på landslaget i 1993, 17 år gammel, men la opp på landslaget i 1996, da hun var 20 år. I 1993 var hun med å vinne bronsemedalje i Håndball-VM 1993, hvor hun også ble kåret til «mesterskapets beste keeper» og «mesterskapets mest verdifulle spiller». Hun ble også kåret til «mesterskapets beste keeper» under Håndball-EM 1994, der Norge vant bronsemedalje. Under Håndball-VM 1995 ble hun atter en gang kåret til «mesterskapets beste keeper». Etter en ett års pause fra håndballen, gjorde hun comeback for Bækkelaget SK, men kom ikke tilbake på landslaget før tre uker før EM 1998. Hun spilte et godt mesterskap og ble kåret til «mesterskapets beste keeper». Hun var en viktig bidragsyter til at laget vant EM.
Under Håndball-VM på hjemmebane i 1999, spilte Cecilie en gjennomgående god turnering. Hun huskes veldig godt for sin kamp mot Ukraina hvor hun reddet 33 av 52 skudd, deriblant 8 straffer. Hun ble igjen belønnet med toppkarakteren 10 på spillerbørsene i VG og Dagbladet etter å ha en redningsprosent på 63 bak et meget dårlig forsvar. Norge kom til finalen mot Frankrike, hvor hjemmelaget trengte fire ekstraomganger for å slå de franske spillerne. Cecilie var en veldig viktig spiller i finalen, hvor hun avverget tap 15 sekunder før full tid, og i 2. ekstraomgang. Norge vant 25-24.

OL i Sydney

Før OL i Sydney i 2000, pådro Cecilie seg en ankelskade under oppkjøringen. Hun kom derimot tilbake og spilte blant annet t viste hun også da i en kamp mot Ungarn før mesterskapet hvor Norge hadde store vanskeligheter. Cecilie kom inn fra start i 2. omgang da Norge hentet inn en seksmålsledelse og vant 41-34.

Landslagsspill

Cecilie kom tilbake til landslaget foran Håndball-VM 2001. Oppkjøringen til mesterskapet var god, og Norge vant alle kampene sine. Under mesterskapet hadde Norge lett motstand i starten. Inn mot finalespillet ble det tøffere, spesielt i semifinalen mot Jugoslavia. Norge kom bakpå med 6 mål. Men Norge slet seg tilbake, mye takket være Cecilie som stoppet flere skudd i opphentingen. Norge vant 34-33 etter to ekstraomganger. Cecilie reddet ett minutt før slutt og Norge kontret inn 34-33. Og hun reddet det siste skuddet og hindret nye ekstraomganger. 
Norge brukte mye krefter i denne kampen, og det preget finalen mot Russland. Norge kom bakpå med fem mål, og klarte aldri å komme helt tilbake i kampen. Norge hadde en god periode i andre omgang hvor de hentet opp tre mål som følge av storspill av Cecilie og godt forsvarspill. Da lå Norge bare to mål bak og kampen vippet. Russland kom tilbake og ordnet en ny ledelse på fem mål, og den holdt kampen ut.
Siden Norge fikk 6.-plass i EM 2000, og dermed måtte laget spille EM kvalifiseringskamper for å komme til EM 2002. Norge spilte mot Litauen og vant 38-18. Men i den kampen skadet Cecilie korsbåndet og gikk dermed glipp av mesterskapet.
Cecilie kom tilbake på landslaget foran VM 2003. Cecilie spilte veldig bra  i turneringen, selv om mye gikk galt. Norge kom i den situasjonen at de måtte spille om 5.-plassen i VM, og de 5 beste lagene fikk OL billett. Cecilie måtte starte på benken i 1. omgang. Hun fikk etterhvert komme inn 3 minutter før pause og reddet 3 skudd. Cecilie sto også hele 2. omgang og reddet 16 skudd og holdt Norge inne i den avgjørende kampen. Det er mange som mener at hun burde spilt hele kampen, for da hadde sannsynligvis Norge spilt OL i Athen 2004. I stedet tapte Norge kampen mot et friskt Spania, som kom til OL.
Cecilie spilte sin siste landskamp 27. mars 2004. Hun ga etter dette klar beskjed om at landslagsspill ikke lenger var aktuelt. Landslaget spurte henne mange ganger om å gjøre comeback, men Cecilie kom aldri tilbake på landslaget. Hun spilte kun klubbhåndball frem til hun la opp.
Cecilie Leganger regnes av mange som verdens beste kvinnelige håndballkeeper gjennom tidene.